ທ່ານທຣຳ ຮຽກຮ້ອງໃຫ້ ຂະຫຍາຍ ຄວາມສາ ມາດ ດ້ານນິວເຄລຍ ຂອງ ສຫລ
ແຕ່ໂຄສົກທ່ານ ກ່າວວ່າ ທ່ານທຣຳ ເວົ້າເຖິງຄວາມຈຳເປັນ ໃນການປ້ອງກັນ ບໍ່ໃຫ້ອາວຸດນິວເຄລຍ ຕົກໄປຢູ່ໃນມື ພວກກໍ່ການຮ້າຍ ຫຼືອຳນາດການປົກຄອງ ທີ່ເປັນອັນຕະລາຍ.
ປະທານາທິບໍດີທີ່ຖືກເລືອກໃໝ່ຂອງສະຫະລັດ ທ່ານ Donald Trump ໄດ້ສົ່ງຂໍ້ຄວາມ ຜ່ານທາງ Twitter ໃນວັນພະຫັດວານນີ້ວ່າ “ສະຫະລັດ ຕ້ອງໄດ້ປັບປຸງ ຢ່າງເປັນການໃຫຍ່ ແລະຂະຫຍາຍຄວາມສາມາດທາງດ້ານນິວເຄລຍຂອງຕົນ ກວ່າຈະເຖິງເວລາ ທີ່ໂລກຂອງເຮົາຈະເຂົ້າໃຈ ກ່ຽວກັບເລື້ອງນິວເຄລຍ ” ຄະນະທີມງານຂອງທ່ານໄດ້ພະຍາຍາມໃຫ້ຄວາມກະຈ່າງແຈ້ງໃນອັນທີ່ເບິ່ງກັນ ວ່າເປັນຄຳເຕືອນ ຈາກປະທານາທິບໍດີທີ່ໄດ້ຮັບເລືອກໃໝ່ກ່ຽວກັບການເສີມຄວາມເຂັ້ມແຂງໃຫ້ແກ່ຄວາມສາມາດທາງດ້ານນິວເຄລຍຂອງປະເທດ ທ່ານ Trump ບໍ່ໄດ້ໃຫ້ລາຍລະອຽດໃດໆວ່າທ່ານໝາຍຄວາມວ່າແນວໃດ ປະທານາທິບໍດີຣັດເຊຍ ທ່ານ Vladimir Putin ກ່າວຕໍ່ພວກນັກຂ່າວ ໃນວັນສຸກມື້ນີ້ ໃນກອງປະຊຸມຖະແຫຼງຂ່າວທ້າຍປີຂອງທ່ານວ່າ ທ່ານບໍ່ໄດ້ມອງເຫັນຫຍັງຜິດປົກກະຕິ ໃນການໃຫ້ຄຳໝັ້ນສັນຍາ ຂອງທ່ານ Trump ທີ່ຈະເສີມຄວາມເຂັ້ມແຂງ ໃຫ້ແກ່ກຳລັງນິວເຄລຍຂອງສະຫະລັດໂດຍໃຫ້ຂໍ້ສັງເກດວ່າ ປະທານາທິບໍດີທີ່ໄດ້ຮັບເລືອກໃໝ່ໄດ້ກ່າວ ຢູ່ແລ້ວໃນລະຫວ່າງການໂຄສະນາຫາສຽງຂອງທ່ານ ທ່ານ Putin ກ່າວວ່າ ໃນຂະນະທີ່ສະຫະລັດມີກຳລັງທະຫານທີ່ໃຫຍ່ກວ່າແຕ່ທ່ານບໍ່ໄດ້ມອງເຫັນວ່າ ອາເມຣິກັນອາດຈະເປັນຜູ້ຮຸກຮານ ແລະການເພັ່ງເລັງຂອງຣັດເຊັຍ ຄວນ ຈະແມ່ນໃນເລື້ອງລູກສອນໄຟທີ່ສາມາດເຈາະຜ່ານລະບົບປ້ອງກັນທີ່ມີຢູ່ໃນປັດຈຸບັນນີ້ ໂຄສົກກະຊວງການຕ່າງປະເທດສະຫະລັດ ທ່ານ John Kirby ກ່າວໃນວັນພະຫັດວານ ນີ້ວ່າ ລັດຖະບານ ທ່ານໂອບາມາ “ໄດ້ພະຍາຍາມ ທີ່ຈະນຳພາພວກເຮົາ ໄປສູ່ເສັ້ນທາງເພື່ອໃຫ້ໂລກປອດຈາກອາວຸດນິວເຄລຍ ກ່ອນອື່ນໝົດແມ່ນໂດຍການຫຼຸດການເກັບສະ ສົມແລະເຄື່ອງຍິງຂອງພວກເຮົາ ສອງມາຕັດຮອນບົດບາດຂອງອາວຸດນິວເຄລຍໃນຍຸດທະສາດດ້ານຄວາມໝັ້ນຄົງຂອງພວກເຮົາລົງ ແລະສາມບັນລຸການຕົກລົງກັບອີຣ່ານ ” ໂຄສົກ ຄະນະໂອນອຳນາດ ຂອງທ່ານ Trump ທ່ານ Jason Miller ກ່າວວ່າ ທ່ານ Trump ແມ່ນເວົ້າເຖິງຄວາມຈຳເປັນທີ່ຈະປ້ອງກັນບໍ່ໃຫ້ອາວຸດນິວເຄລຍ ຕົກໄປຢູ່ໃນກຳມືຂອງພວກກໍ່ການຮ້າຍແລະບັນດາຜູ້ນຳທີ່ເປັນອັນຕະລາຍຂອງໂລກ ທ່ານ Miller ກ່າວວ່າ “ທ່ານ Trump ປະທານາທິບໍດີ ທີ່ຖືກເລືອກໃໝ່ ແມ່ນໝາຍເຖິງການແຜ່ຜາຍຂອງໄພຂົ່ມຂູ່ຈາກອາວຸດນິວເຄລຍແລະຄວາມຈຳເປັນທີ່ສຳຄັນເພື່ອປ້ອງກັນສິ່ງດັ່ງກ່າວບໍ່ໃຫ້ເກີດຂຶ້ນ ໂດຍສະເພາະແມ່ນໃນໝູ່ພວກກໍ່ການຮ້າຍ ແລະອຳນາດການປົກຄອງທີ່ໂລເລທີ່ບໍ່ມີຄວາມທຸ່ນທ່ຽງ ” ພວກນັກຊ່ຽວຊານດ້ານການຄວບຄຸມອາວຸດຂອງສະຫະລັດກ່າວວ່າ ສະຫະລັດແລະຣັດເຊຍມີອາວຸດນິວເຄລຍຢູ່ໃນຄັງອາວຸດຂອງຕົນ ເກືອບເທົ່າໆກັນ ຄື ແຕ່ລະຝ່າຍມີຫລາຍກວ່າ 7,000 ລູກ ແຕ່ຖ້າທ່ານ Trump ຕັດສິນໃຈຈະຂະຫຍາຍຄັງອາວຸດນິວເຄລຍ ມັນອາດຈະເປັນການຕ່າວປີ້ນທີ່ສຳຄັນ ໃນນະໂຍບາຍ ທີ່ມີມາເປັນເວລາດົນກວ່າ 50 ປີ ຂອງສະຫະລັດທີ່ໄດ້ເພັ່ງເລັງໃສ່ແຕ່ການຫລຸດຜ່ອນອາວຸດນິວເຄລຍລົງນັ້ນ